Pala maamerkkiä rakentuu vetonaulaksi Radio- ja tv-museoon Lahteen. Uudistunut museo esittelee sähköisen viestinnän historiaa, mutta tähtää myös tulevaisuuteen tubettajien ja interaktiivisuuden kautta. Tästä tulee jättijysäys Suomen museokenttään, lupaa näyttelypäällikkö.

Mistä on kyse? Radio- ja tv-museo avataan syyskuussa yleisölle pitkän tauon jälkeen

Suomen ainoa sähköisen viestinnän museo on harvinainen myös Euroopan mittakaavassa

Museo toimii vanhassa AM-aseman tilassa Lahden keskustassa

Uusien näyttelyiden vetonaulaksi rakennetaan pala Lahden radiomastoa, jonne saa kiivetä luvan kanssa

Lahden Radio- ja tv-museo avautuu yleisölle täysin uudistuneena syyskuun alussa. Lahden vanhan radioaseman remontti valmistuu helmikuussa, minkä jälkeen alkaa uusien näyttelyiden rakentaminen. Samalla koko museon ilme uudistuu sisältöineen ja esittämistapoineen.

– Museo päivitetään 2010-luvulle. Haluamme, että tästä tulee jättijysäys Suomen museokenttään, kertoo näyttelypäällikkö Tiia Tiainen.

Museon vetonaulaksi on tarkoitus rakentaa pala radiomastoa, johon museovieraat pääsevät kiipeämään.

– Se on varmaan jokaisen lahtelaisen haave kiivetä radiomastoon. Näin olemme kuulleet ainakin vanhemmilta kaupunkilaisilta. Haluamme viedä asiakkaat150 metrin korkeuteen– tarkoitus on siis rakentaa museon sisälle radionmaston huippu todellisessa koossa. Sopivan taustan kanssa voi tulla se fiilis, että on ihan oikeasti mastossa, Tiainen sanoo.

Haluamme viedä asiakkaat 150 metrin korkeuteen. Tiia Tiainen

Vanhat yleisön suosikit, kuten 1950-luvun radiokauppa ja sinistudio säilyvät osana museota, mutta niitäkin uudistetaan.

– Nyt meille tulee viherstudio, jonne pääsee ohjelmantekopolun kautta. Ensin asiakas käsikirjoittaa ohjelmansa, sitten maskeerauksen ja puvustuksen kautta tulee studioon nauhoittamaan ohjelman, jonka saa myöhemmin käyttöönsä ja vaikka jaettavaksi sosiaalisessa mediassa, Tianen listaa.

Yleisö vaatii säilyttämään Veli Puolikuut

Museo sai yleisöehdotusten pohjalta viime keväänä nimekseen Mastola. Museon tehtävä on edelleen esitellä sähköisen viestinnän historiaa, mutta avuksi otetaan uutta tekniikkaa. Museon uusien näyttelyiden halutaan puhuttelevan eri-ikäisiä kävijöitä.

Havainnekuva radio- ja tv-museon uudesta ilmeestä. Jussi Salmivuori/ Suunnittelutoimisto Amerikka

– Emme unohda esimerkiksi vanhoja Asa-radiota, niissä on oma tenhonsa. Pyrimme yhdistämään vanhat esineet uuteen näyttelytekniikkaan. Otamme käyttöön esimerkiksi kosketeltavia infotauluja ja erilaisia digitaalisia käyttöliittymiä. Toiveena on, että asiakkaalle tulisi sellainen wau-hetki, että miten tämä on tehty, näyttelypäällikkö Tiainen toteaa.

Radio- ja tv-museo on ollut suljettuna syksystä 2012 lähtien. Uutta museota lähdettiin suunnittelemaan yleisön avulla, minkä vuoksi viime keväänä perustettiin asiakasraati.

– Raadissa on mukana paikallisia ja kansainvälisiä museofaneja. Heiltä tuli esimerkiksi idea ottaa mukaan tubettaminen. Ohjelmien puolelta he halusivat ehdottomasti säilyttää Pirkka-Pekka Peteliuksen luonto-ohjelmat sekä Veli Puolikuut, ne on pakko ottaa mukaan, naurahtaa projektitutkija Susanna Korhonen.

Museo harvinaisuus

Radio- ja televisio-ohjelmien näytteitä onkin edelleen tarjolla paljon. Uuden tekniikan avulla sisältöjä pysytyään myös räätälöimään erikseen tiettyjä vierailuryhmiä varten.

Havainnekuva radio- ja tv-museon uudesta ilmeestä.

Television virityskuvan väreillä sisustetuissa näyttelyissä tullaan esittelemään nykyajan ilmiöitä, esimerkiksi mediakasvatusta ja youtubettajia.

Viestintäalan museoita on maailmanlaajuisesti paljon, mutta radioon ja televisioon keskittyviä vähemmän.

– Mastola on ainoa autenttisessa ympäristössä toimiva radio- ja televisiotoimintaa esittelevä ammattimuseo Pohjoismaissa, Tiaine tähdentää.